L'oposició demana explicacions al govern per l'incendi d'Horta de Sant Joan - VilaWeb
Diumenge 10.01.2010 06:00
L'oposició demana explicacions al govern per l'incendi d'Horta de Sant Joan
Interior es personarà com a acusació particular
El Departament d'Interior, Relacions Institucionals i Participació, Joan Saura, ha anunciat avui que es personarà com a acusació particular contra els presumptes autors de l'incendi d'Horta de Sant Joan en què van morir cinc bombers, que han estat detinguts pels Mossos d'Esquadra. Són un veí de L'Aldea i un altre de Càlig. El jutjat de Gandesa ha decretat presó provisional pels dos detinguts en valorar la gravetat del delicte i el risc de fugida. Se'ls imputa un delicte d'incendi forestal, però ells han negat les imputacions. L'oposició demana explicacions al govern per l'incendi.
La investigació de l'Àrea Territorial d'Investigació de les Terres de l'Ebre en col·laboració amb la Unitat Central de Medi Ambient dels Mossos demostraria que aquestes dues persones es trobaven a la zona i hora dels fets quan es va iniciar el foc. La investigació, engegada fa sis mesos, contradiría la versió del govern, i provaria també que els dos arrestats van encendre un foc a terra tot i la prohibició i les condicions meteorològiques adverses que es registraven aquell dia.
Els dos detinguts van admetre davant de la jutgessa que van fer foc a la zona però van negar la intencionalitat de provocar un incendi. Tot i això, es contradiuen sobre detalls d'aquest foc. Segons el codi penal, els dos detinguts s'exposen a penes de presó d'un a cinc anys i multa de dotze a divuit mesos. En el cas que es demostri que ha existit perill per la vida o integritat física de les persones, es castigarà amb presó entre deu a vint anys.
Els dos detinguts van estar contractats temporalment per la Generalitat per treure dels boscos les restes que va deixar-hi el temporal de l'hivern passat i, d'aquesta manera, reduir el risc d'incendis amb vista a l'estiu, segons ha confirmat el Departament d'Interior. En el marc d'aquesta campanya de neteja, organitzada per Interior i Medi Ambient, la Generalitat va contractar 1.000 treballadors que estaven a l'atur. Va començar el 16 de març i va durar tres mesos, el temps que van estar contractats com a peons els que ara han resultat ser presumptes causants de l'incendi d'Horta de Sant Joan.
El president de CiU, Artur Mas, ha acusat avui el govern de la Generalitat d'haver 'enganyat al Parlament i a la ciutadania' en la gestió de l'incendi d'Horta de Sant Joan del passat mes de juliol. L'acusació de Mas arriba després de la detenció de dues persones com a presumptes autors de l'incendi, quan al juliol el Govern va afirmar que la causa va ser un llamp. Mas ha instat el president de la Generalitat, José Montilla, a 'donar la cara' i donar explicacions al Parlament. El cap de l'oposició ha avançat que exigirà responsabilitats i, de fet, creu que 'si Montilla fes el que toca fer, ell mateix les posaria a sobre de la taula'.
El secretari general adjunt de CDC i diputat de CiU, Felip Puig, va assegurar ahir que la federació nacionalista demanarà explicacions al Govern després que els Mossos d'Esquadra hagin detingut dues persones com a presumptes autors de l'incendi d'Horta de Sant Joan. Aleshores, el Govern va atribuir la causa de l'incendi a la caiguda d'un llamp. Puig considera que la polèmica per aquest incendi es va tancar en el seu moment 'precipitadament' i 'en fals', per 'intentar tapar la negligència' per part de la direcció política del Departament d'Interior.
El PP reclamarà la compareixença de Saura
La presidenta del Partit Popular de Catalunya (PPC), Alícia Sánchez-Camacho ha reclamat aquest diumenge que el govern assumeixi responsabilitats per la gestió en l'incendi d'Horta de Sant Joan. Considera que la Generalitat ha demostrat 'incompetència' per haver defensat en primer lloc la versió d'un llamp com a causa del foc, quan ara s'han detingut dues persones com a presumptes responsables del succés. 'Les causes i raons donades per Montilla i el tripartit han estat una cortina de fum per tapar la pròpia incompetència i fracàs' ha apuntat la líder popular. 'La Generalitat no va dir la veritat, i s'han de donar explicacions' ha afegit.
El diputat del Partit Popular (PP), Rafa Luna, va afirmar ahir que reclamarà la compareixença urgent del conseller d'Interior, Joan Saura, perquè 'expliqui les contradiccions que s'han produït' en torn a l'incendi d'Horta de Sant Joan. Luna ha tramès aquestes declaracions en un comunicat als mitjans després que els Mossos d'Esquadra hagin anunciat la detenció de dues persones presumptament relacionades amb l'incendi. El PP ha recordat que quan es va produir l'incendi 'ja va reclamar un informe detallat de tot el que havia passat' i ha conclòs que 'ara es demostra la precipitació i presses per tapar ràpidament el tema'.
La primera causa de l'incendi: un llamp
El conseller de Medi Ambient de la Generalitat, Francesc Baltasar, va assegurar el 24 juliol que un llamp va provocar l'incendi. L'informe dels Agents Rurals permetia afirmar-ho amb 'rotunditat', segons Baltasar, després d'estudiar-se la zona on es va originar el foc, una zona de bosc sense cap accés, i es va trobar la marca d'un llamp en un arbre.
Segons es va dir aleshores, aquest llampec va caure el 14 de juliol quan hi havia hagut una tempesta elèctrica seca, que no va causar l'incendi al moment, sinó que va formar unes petites brases a la vegetació que en trobar les condicions propícies de vent i humitat relatiu van fer que brotés el foc, afavorit després pel vent.
Els cinc bombers morts, naturals de Lleida, van morir durant l'extinció del foc, que va cremar 1.140 hectàrees, quan estaven en una zona de difícil accés, i després d'un canvi sobtat de la direcció de l'aire, en quedar envoltats de les flames.
Saura va comparèixer al Parlament a petició pròpia per defensar la 'professionalitat' dels bombers, davant les crítiques dels veïns d'Horta i del batlle, Àngel Ferràs, sobre una possible 'relaxació' a l'hora d'apagar el foc. De fet, el ple d'Horta de Sant Joan va acordar demanar al parlament una comissió dedicada a la reparació dels danys causats per l'incendi dels Ports.
Camps i bosc cremats amb la muntanya de Santa Bàrbara de fons.
Saura compareix al parlament per explicar l'actuació dels bombers als Ports (28.07.2009)
Horta de Sant Joan demana una comissió parlamentària que s'ocupi dels danys de l'incendi (28.07.2009)
Un llamp va ser la causa de l'incendi dels Ports, ja controlat, segons les primeres investigacions (24.07.2009)
Montilla afirma que l'incendi dels Ports ha evolucionat positivament aquestes últimes hores (23.07.2009)